Maatietopalvelu

Kyselyvastaus

**Asiakirjan tunnus:** KT997

**Päivämäärä**: 14.4.2025

**Julkisuus:** Julkinen

**Kamerun / Asiakirjat, asiakirjaväärennökset**

**Cameroon / Documents, forged documents**

Kysymykset

1. Minkälaisia asiakirjoja Kamerunin viranomaiset myöntävät?  
2. Kuinka yleisiä asiakirjaväärennökset ovat?

Questions

1. What kind of documents are issued by the Cameroonian authorities?  
2. How common are forged documents?

Tämä maatietotuote on laadittu päivittämään Migrin päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi.

Kamerunilaisia asiakirjoja yleisellä tasolla, asiakirjaväärennöksiä ja korruptiota on aiemmin käsitelty Maahanmuuttoviraston maatietopalvelun 17.2.2019 päivätyssä kyselyvastauksessa.[[1]](#footnote-1)

24.8.2022 julkaistussa kyselyvastauksessa on käsitelty ”uuden perhelain” (*Code of Persons and the Family / Code des Personnes et de la Famille*) lakiluonnoksen tilannetta.[[2]](#footnote-2) Cameroon-Info.Net -verkkosivulla julkaistun (27.6.2020) 421-sivuisen lakiluonnoksen 1244 artiklassa luetellaan lait (mm. siviililaki (*le Code Civil*) ja kansalaisuuslaki (*le Code de la Nationalité*)), jotka uusi perhelaki tulisi kumoamaan.[[3]](#footnote-3) Uudella lailla olisi mahdollisesti vaikutuksia myönnettäviin asiakirjoihin. Käytettävissä olevista lähteistä ei löytynyt sellaista tietoa, että ”uusi perhelaki” olisi astunut voimaan[[4]](#footnote-4). Lisäksi Cameroon Tribune uutisoi 7.3.2025, että lakimuutoksen tiellä on sosiokulttuurisia esteitä. Lakiluonnos on oikeusministeriön käsittelyssä.[[5]](#footnote-5)

# Minkälaisia asiakirjoja Kamerunin viranomaiset myöntävät?

Kamerunin väestötietoasiakirjoihin lukeutuvat syntymä-, vihki- ja kuolintodistukset.[[6]](#footnote-6) Syntymätodistus on avaindokumentti muiden kansallisten asiakirjojen kuten kansallisen henkilökortin ja äänestyskortin saamiseksi.[[7]](#footnote-7) Kamerunissa kaikilla vähintään 18-vuotiailla tulee olla henkilökortti.[[8]](#footnote-8)

Yhdysvaltain ulkoasiainministeriön (USDOS) vuotta 2023 tarkastelevan ihmisoikeusraportin mukaan poliisi tarkistaa liikkeellä olevien henkilöiden asiakirjoja kuten kansallisia henkilökortteja, passeja, oleskelulupia, ajoneuvojen rekisteröintiasiakirjoja, tulliasiakirjoja ja verotuskuitteja turvallisuus- ja maahanmuuttovalvonnan toimenpiteinä.[[9]](#footnote-9) Tässä kyselyvastauksessa ei ole mahdollista käsitellä kaikkia kamerunilaisia asiakirjoja. Sen sijaan tässä käsitellään vain em. tietojen valossa keskeisimpiä viranomaisten myöntämiä asiakirjoja.

**Syntymätodistus ja kuolintodistus**

Kamerunissa syntymätodistus toimii perustana useille hallinnollisille ja oikeudellisille menettelyille, mukaan lukien kansalaisuuden saamiselle.[[10]](#footnote-10) Syntymätodistus on keskeinen asiakirja kaikkien muiden kansallisuuteen liitettyjen asiakirjojen kuten kansallisen henkilökortin ja äänestyskortin saamiseksi. Syntymätodistus tarvitaan myös lapsen ilmoittamisessa kouluun, lapsen osallistumisessa julkisiin kokeisiin ja lapsen siirtyessä ensimmäisen, toisen ja kolmannen asteen kouluasteiden välillä.[[11]](#footnote-11)

YK:n lastenjärjestö UNICEF:in päiväämättömillä verkkosivuilla on tiivistetysti tietoa syntymä- ja kuolintodistuksista ja malliasiakirjat kummastakin todistuksesta (huom. kuitenkin seuraavana mainittu lakiuudistus).[[12]](#footnote-12)

Kamerun on ryhtynyt uudistamaan siviilirekisterijärjestelmäänsä. Uudistuksen tavoitteena on nykyaikaistaa vuonna 2011 käyttöön otettu, vanhentunut järjestelmä ja yhdenmukaistaa Kamerunin siviilirekisteri kansainvälisten digitaalisten standardien mukaiseksi. Yksilöllisen henkilötunnuksen (*Unique Personal Identification Number*, UPIN[[13]](#footnote-13)) avulla kansalaiset voisivat helpommin käyttää erilaisia hallintopalveluja, kuten työhön, terveydenhuoltoon ja koulutukseen liittyviä palveluja.[[14]](#footnote-14) Uudesta siviilirekisterijärjestelmästä säädetään 23.12.2024 voimaan astuneella lailla no 2024/016.[[15]](#footnote-15) Lain mukaan syntymä- ja kuolintodistuksia voidaan myöntää paperisena tai sähköisessä muodossa.[[16]](#footnote-16) Syntymien rekisteröimisestä määrätään lain kohdissa 10–15, ja syntymätodistuksista kohdissa 37–40. Kuolemien rekisteröimisestä määrätään lain kohdissa 21–27 ja kuolintodistuksista kohdissa 52–55.[[17]](#footnote-17)

Syntymätodistuksia myönnetään toissijaisissa siviilirekisterikeskuksissa (ransk. *Centre secondaire d’état civil*) ja kaupungintaloilla. 2800 toissijaista siviilirekisterikeskusta sijaitsee enimmäkseen kylissä. Ensisijaisia siviilirekisterikeskuksia (ransk. *Centre principale d'état civil*) on kaupungintaloilla (360) ja kaupunkiyhtymissä (ransk. C*ommunautés urbaines*) ja diplomaattiedustustoissa (molempia edellä mainittuja yht. 14).[[18]](#footnote-18)

Kansallisen siviilirekisteriviraston BUNEC:in (*Bureau national de l’état civil[[19]](#footnote-19)*) viestintäpäällikön Simon Ntongan mukaan ensisijaisista siviilirekisterikeskuksista 44 on digitalisoitu (tilanne 9/2024). Aloitetulla syntymätodistusten digitalisoinnilla ja yksilöllisen henkilötunnuksen antamisella pyritään torjumaan petoksia. Ntongan mukaan koko digitalisointiprojektin suorittamiseen ei ole tällä hetkellä riittävästi varoja.[[20]](#footnote-20)

Syntymätodistusten puuttumisesta ja väärennettyjen syntymätodistusten hankkimisesta on tietoa tämän vastauksen kohdassa 2.

**Vihkitodistus**

Avioliitosta säädetään henkilöoikeudellista asemaa koskevassa määräyksessä (1981) (*Ordonnance n° 81/02 du 1981 portant organisation de l'état civil et diverses dispositions relatives à l'état des personnes physiques*).[[21]](#footnote-21) Määräystä muutettiin joltain osin vuonna 2011 lailla no 2011/011 (*Loi N° 2011/011 Du 6 Mai 2011 Modifiant Et Completant Certaines Dispositions De L’ordonnance N° 81-02 Du 29 Juin 1981 Portant Organisation De L’etat Civil Et Diverses Dispositions Relatives A L’etat Des Personnes Physiques*)[[22]](#footnote-22)

YK:n lastenjärjestö UNICEF:in päiväämättömillä verkkosivuilla on tiivistetysti tietoa avioliiton rekisteröimisestä ja malliasiakirja vihkitodistuksesta (huom. kuitenkin seuraavana mainittu uudistus).[[23]](#footnote-23) Kamerun on kuitenkin ryhtynyt uudistamaan siviilirekisterijärjestelmäänsä.[[24]](#footnote-24) Uudesta siviilirekisterijärjestelmästä säädetään 23.12.2024 voimaan astuneella lailla no 2024/016.[[25]](#footnote-25) Lain mukaan vihkitodistuksia voidaan myöntää paperisena tai sähköisessä muodossa.[[26]](#footnote-26) Avioliiton rekisteröimisestä määrätään lain kohdissa 16–20 ja vihkitodistuksista kohdissa 41–51.[[27]](#footnote-27)

Valtakirja-avioliiton solmimisen mahdollisuutta on käsitelty Maahanmuuttoviraston maatietopalvelun 3.5.2024 julkaisemassa kyselyvastauksessa.[[28]](#footnote-28)

**Kansallinen henkilökortti**

Presidentin 28.2.2025 antama asetus Decree No. 2025/059 kumoaa vuonna 2016 annetun[[29]](#footnote-29) asetuksen.[[30]](#footnote-30) Asetuksen mukaan kaikilla vähintään 18-vuotiailla tulee olla henkilökortti.[[31]](#footnote-31) Kortti on voimassa 10 vuotta.[[32]](#footnote-32) Henkilökortteja myöntää kansallisesta turvallisuudesta vastaava viranomainen DGSN (*Délégation Générale à la Sûreté Nationale* / *General Delegation of National Security*)[[33]](#footnote-33). Henkilökorttia anottaessa tulee tehdä ennakkorekisteröinti verkossa ja suorittaa maksu.[[34]](#footnote-34) Henkilökorttia anotaan DGSN:n verkkosivuilla, jossa on nähtävillä myös malliasiakirja henkilökortista.[[35]](#footnote-35) Artiklassa 11 määrätään asiakirjat, joita viranomaisille tulee esittää anottaessa henkilökorttia ensimmäistä kertaa sekä muissa tilanteissa kuten aiemman kortin katoamistilanteessa tai nimenvaihdoksen yhteydessä.[[36]](#footnote-36)

Ensimmäistä henkilökorttia hakiessa vaaditaan liiteasiakirjoina joko alkuperäinen syntymätodistus, oikeaksi todistettu kopio syntymätodistuksesta, syntymätodistusta täydentävä asiakirja tai perherekisteriote. Lisäksi tulee toimittaa ensiasteen tuomioistuimen presidentin allekirjoittama todistus kansalaisuudesta. Lisäksi tarvitaan asiakirja ammatista, mikäli henkilöllä on ammatti. Avioliitossa olevien naisten tulee lisäksi toimittaa kopio vihkitodistuksesta.[[37]](#footnote-37)

WeAreTech.Africa -sivuston artikkelin (21.2.2025) mukaan saksalaisen Augentic-yhtiön kanssa kehitetty uusi biometrinen, digitaalinen henkilökortti täyttää kansainväliset ISO/IEC 9303 -standardit, ja se sisältää kehittyneitä turvaominaisuuksia. Kortti sisältää elektronisen sirun tai koneellisesti luettavan alueen, joka sisältää kaikki kortille tallennetut tiedot. Lisäksi kortissa on yksilöllinen QR-koodi. Nämä tekijät tehostavat petostentorjuntaa ja vaikeuttavat identiteettivarkauksia ja väärennöksiä.[[38]](#footnote-38)

Voice of America uutisoi (9.3.2025), että Kamerunin poliisin mukaan 12 %:lla kamerunilaisista ei ole henkilökorttia. Sähkökatkot vaikeuttavat kortin hankkimista. Kansallisen poliisin mukaan 219 nykyistä henkilöllisyystodistuspistettä (ransk. *Postes d'identification*) on tarkoitus kunnostaa, lisäksi on suunnitelmissa rakentaa moderneja henkilökorttikeskuksia.[[39]](#footnote-39) Viranomaisten ponnisteluista huolimatta henkilökorttien myöntämiseen kuluu edelleen paljon aikaa, ja monet kansalaiset kohtaavat edelleen hallinnollisia esteitä.[[40]](#footnote-40)

Maahanmuuttoviraston maatietopalvelun 17.1.2022 julkaisemassa kyselyvastauksessa on käsitelty henkilökortin hankkimista ja hankkimiseen liittyviä ongelmia.[[41]](#footnote-41) Henkilökortteihin liittyvistä ongelmista on lisää tietoa myös tämän vastauksen kohdassa 2.

**Passi**

Kamerunissa alettiin myöntämään 1.7.2021 alkaen uusia biometrisiä passeja presidentin asetuksen (17.6.2021) Decree No 2021/347[[42]](#footnote-42) perusteella. Asetuksessa säädetään kaikkien biometristen passien (tavallisten, virkapassien ja diplomaattipassien) myöntämisehdoista ja hakuprosessista.[[43]](#footnote-43) DGSN:lla on portaali biometristen passien hakuprosessia varten. Portaalista löytyy yksityiskohtaiset ohjeet tarvittavista liiteasiakirjoista.[[44]](#footnote-44)

Maahanmuuttoviraston maatietopalvelun 17.1.2022 julkaisemassa kyselyvastauksessa on käsitelty Kamerunin passin hankkimista yksityiskohtaisemmin.[[45]](#footnote-45) Lisäksi 14.11.2024 julkaistussa kyselyvastauksessa on käsitelty passin hankkimista nigerialaiskamerunilaisten vanhempien Suomessa syntyneelle lapselle,[[46]](#footnote-46) ja 14.4.2025 julkaistussa kyselyvastauksessa niin ikään lapsen passin hankintaa ulkomailla.[[47]](#footnote-47) Tässä kyselyvastauksessa ei toisteta em. vastauksissa käsiteltyjä asioita.

**Maanomistusasiakirjat**

Maahanmuuttoviraston maatietopalvelun 3.5.2022 julkaisemassa kyselyvastauksessa on käsitelty maanomistukseen ja maanomistusoikeuden siirtoon liittyviä asiakirjoja ja prosesseja sekä prosesseihin ja asiakirjoihin liittyviä ongelmia.[[48]](#footnote-48)

# Kuinka yleisiä asiakirjaväärennökset ovat?

Useiden keskeisten lähteiden mukaan korruptio on yleistä Kamerunissa.[[49]](#footnote-49) Eri valtioiden korruptoituneisuutta valvovan Transparency International -järjestön *Corruption Perceptions Index* (CPI) -indeksillä Kamerun sijoittuu 180 valtion maailmanlaajuisessa tarkastelussa heikolle sijalle 140.[[50]](#footnote-50) Korruptio rehottaa julkisella sektorilla ja murentaa kaikkia hallinnon tasoja. On tavallista, että pienimuotoista korruptiota esiintyy [muun muassa] poliisi-, tulli- ja veroviranomaisten sekä oikeuslaitoksen piirissä.[[51]](#footnote-51) Lahjontaa esiintyy kaikilla sektoreilla.[[52]](#footnote-52) Valtion virkamiehiin liittyvä korruptio koskee pääasiassa julkisten varojen kavaltamista ja virka-aseman väärinkäyttöä. Tällaiset toimet helpottavat myös muuta rikollista toimintaa.[[53]](#footnote-53)

Kamerunin hallituksella on rakenteita korruption havaitsemiseksi ja syytteeseen asettamiseksi. Korruptionvastaisia toimia valvotaan kuitenkin huonosti ja ne koetaan erittäin politisoituneiksi.[[54]](#footnote-54) Kamerunissa on useita korruptionvastaisia organisaatioita[[55]](#footnote-55) kuten kansallinen korruptionvastainen komissio (*National Anti-Corruption Commission* NACC / CONAC).[[56]](#footnote-56) CONAC:in uusimmassa, vuotta 2023 tarkastelevassa korruptionvastaisessa raportissa todetaan, että ko. vuonna CONAC:ille tehtiin noin 7500 ilmoitusta korruptiotapauksista. Tapauksiin sisältyy pääasiassa muita korruptiomuotoja kuin asiakirjojen väärentämisiä. Yleisiä korruptiomuotoja ovat mm. kiristämisen sekä ylimääräisten maksujen vaatiminen erilaisista palveluista ja erilaisten asiakirjojen ml. syntymätodistusten myöntämisestä.[[57]](#footnote-57) Väärentämiseen ja väärennösten käyttöön liittyvät tapaukset koskivat mm. verkostoja, jotka osallistuivat väärennettyjen tiliotteiden ja henkilökorttien tuottamiseen sekä ladattavien pankkikorttien hankkimiseen väärennetyillä henkilöasiakirjoilla.[[58]](#footnote-58)

Lukuisat ”välittäjät” (”brokers”) auttavat kamerunilaisia hankkimaan väärennettyjä asiakirjoja ja viisumeja ulkomaille matkustamista varten.[[59]](#footnote-59) Korruptiota pyritään vähentämään mm. jakamalla kansalaisille tietoa paikallisilla kielillä.[[60]](#footnote-60)

Business in Cameroon -sivustolla kerrotaan (23.8.2021) että Kamerunilla ei ole ollut lainsäädäntökehystä, jossa käsiteltäisiin nimenomaisesti henkilötietojen suojaa. Joissakin viranomaisasiakirjoissa käsitellään asiaa, mutta vain puutteellisesti, eikä esimerkiksi määritellä mitä henkilötiedoilla tarkoitetaan. Esimerkiksi verohallinnon sivuilta on vapaasti saatavana veronmaksajien tietoja, mikä altistaa lähes kaksi miljoonaa kamerunilaista identiteettivarkauksille.[[61]](#footnote-61) Joulukuussa 2024 astui kuitenkin voimaan henkilötietoja koskeva tietosuojalaki (*Law No. 2024/017 of 23 December 2024 relating to personal data protection in Cameroon*), jolla luodaan oikeudellinen kehys henkilötietojen käsittelylle ja suojaamiselle.[[62]](#footnote-62) YK:n talous- ja sosiaaliasioiden osaston (UN DESA) mukaan Kamerunissa olisi tarpeellista kehittää sähköistä hallintoa. Kamerun on vuoden 2024 sähköisen hallinnon kehitysindeksissä (*E-Government Development Index*, EGDI) 155. sijalla kaikkiaan 193 tarkastellun maan joukossa. Kamerun sijoittuu neliportaisessa jaottelussa toiseksi heikoimmin kehittyneiden valtioiden ryhmään.[[63]](#footnote-63)

Useiden lähteiden mukaan osalla kamerunilaisista puuttuu tarvittavia asiakirjoja.[[64]](#footnote-64) South-Westin ja North-Westin maakunnissa (anglofonialueella) väestöllä voi olla vaikeuksia saada henkilöasiakirjoja mm. alueella käynnissä olevan konfliktin vuoksi.[[65]](#footnote-65) Marraskuussa 2024 julkaistun uutisen mukaan lähes 7 miljoonalta kamerunilaiselta puuttuu syntymätodistus. Useimmat heistä ovat lapsia.[[66]](#footnote-66)

Toisaalta Kamerunin poliisin mukaan noin 3 miljoonalla kamerunilaisella on kaksois- tai jopa kolmoishenkilöllisyys. Tällaiset henkilöt saattavat kieltäytyä vahvistamasta aitoa henkilöllisyyttään, koska he ovat saaneet etuja monista henkilöllisyyksistään.[[67]](#footnote-67) Yksi tärkeimmistä syistä kaksoisidentiteettiin syntymäajan muuttaminen. Taustalla on usein halu päästä tietyille ikäryhmille tarkoitettuihin toimiin kuten työhön, opiskelemaan tai matkustamaan. Laitonta käytäntöä helpottavat syntymätodistusten rekisteröintijärjestelmän heikkoudet ja välittäjät, jotka tarjoavat palvelujaan syntymätodistusten väärentämiseen. Tämän seurauksena monilla kamerunilaisilla on ongelmia saada kansallinen henkilökortti, koska käytössä oleva henkilökorttijärjestelmä osoittaa, että hakijalla on jo toinen henkilöllisyys, joka on rekisteröity eri tiedoilla. Tällaisessa tapauksessa tiedosto jäädytetään, eikä hakija saa kansallista henkilökorttia pyynnöstään huolimatta.[[68]](#footnote-68) Voice of American artikkeliin (16.5.2024) haastatellut henkilöt sanovat odottaneensa henkilökorttia useita vuosia saamatta sitä lopulta. Tarkastuspisteillä poliiseille ja santarmeille on suoritettava maksuja henkilökortin puuttuessa.[[69]](#footnote-69)

Seuraavana on kerrottu esimerkinomaisesti muutamista uutisoiduista asiakirjaväärennöstapauksista. Mukaan on otettu vain aikaisintaan vuonna 2023 uutisoituja tapauksia, eikä mukana ole kaikkia verkosta löydettäviä tietoja. Lähteiden etsinnässä on hyödynnetty mm. Belgian maahanmuuttoviranomaisten (CGRA / CEDOCA) raporttia kamerunilaisista asiakirjaväärennöksistä.[[70]](#footnote-70) Koska uusi siviilirekisterijärjestelmää koskeva laki[[71]](#footnote-71) ja tietosuojalaki[[72]](#footnote-72) astuivat voimaan vasta hiljattain (kumpikin 23.12.2024), uutiset käsittelevät pääasiassa ennen em. lakien voimaantuloa koskevia tapauksia.

Doualassa paljastettiin tammikuussa 2023 huijaus, jossa pakolaisille tarkoitettuja matkustusasiakirjoja myytiin sellaisille henkilöille, jotka halusivat lähteä Kamerunista. The Museba Project -verkkojulkaisun toimittajan vuosien mittaisessa selvittelyssä kävi ilmi, että rikollisryhmään kuului ainakin YK:n pakolaisasioiden päävaltuutetun UNHCR:n paikallisen toimiston työntekijöitä ja Kamerunin viranomaisia. Noin 4000 USD:n hinnalla oli mahdollista “vaihtaa” alkuperäinen kansalaisuus (esim. Keski-Afrikan tasavallaksi) ja saada [Schengen tms.] viisumi sekä UNHCR:n pakolaiskortti ja matkustusasiakirja. Huijauksessa UNHCR:n työntekijät hyödynsivät uudelleensijoitusta odottavien pakolaisten identiteettiä.[[73]](#footnote-73)

Jeune Afrique uutisoi (22.8.2023), että paikallisten tiedotusvälineiden mukaan Ranskan Doualan konsulaatissa myönnettiin viisumeja väärin perustein. Jeune Afrique ei kuitenkaan pysty vahvistamaan näitä väitteitä.[[74]](#footnote-74) Niin ikään AfriqueXXI-media viittaa paikallisiin tiedotusvälineisiin, joiden mukaan konsulaatista olisi myönnetty laittomasti lähes 500 Schengen-viisumia 6000 USD kappalehintaan.[[75]](#footnote-75)

Lokakuussa 2023 Yaoundén santarmi hajotti väärennettyjen asiakirjojen valmistajien verkoston. Pidätetyt väärentäjät olivat erikoistuneet erityisesti väärien maanomistusasiakirjojen, syntymätodistusten, vihkitodistusten, henkilökorttien ja passien tuottamiseen. Lisäksi heillä oli väärennettyjä leimasimia ja useiden hallinnonalojen sinettejä. Yksi väärentäjien toimintamuodoista oli väärennettyjen asiakirjojen tuottaminen väärennettyjen viisumien hankkimiseksi. Väärentäjät olivat toimineet Yaoundéssa ja sen lähialueilla seitsemän vuoden ajan.[[76]](#footnote-76)

Mimi Mefo Info -median 20.9.2024 julkaisemassa artikkelissa kerrotaan Garouassa toimineista väärentäjistä, joka olivat erikoistuneet virallisten asiakirjojen kuten syntymätodistusten, kansallisten henkilökorttien vastaanottotodistusten, kansalaisuustodistusten, leimojen, tutkinto- ja suoritustodistusten ja opintosuoritusotteiden väärentämiseen.[[77]](#footnote-77) Maaliskuussa 2025 viranomaiset hajottivat Yaoundéssa toimineen virallisten asiakirjojen väärentämiseen erikoistuneen verkoston. Väärennettyihin asiakirjoihin kuului veromerkkejä, kansallisia henkilökortteja, ajokortteja ja tutkintotodistuksia.[[78]](#footnote-78)

Kamerunin presidentinvaalien (10/2025[[79]](#footnote-79)) lähestyessä on paljastunut kansallisten henkilökorttien väärennösskandaali. Camer.be -media viittaa (oppositiopuolue MRC:n[[80]](#footnote-80)) Maurice Kamton välittämiin tietoihin (19.12.2024), jonka mukaan sosiaalisessa mediassa laajasti jaetulla videolla näkyy (valtapuolue[[81]](#footnote-81)) CPDM:n aktivisti, jolla on hallussaan suuri määrä henkilökortteja. Tilanne muistuttaa huhtikuun 2024 tapahtumia, kun äänestäjien rekisteröinti- ja henkilökorttien valmistusvälineitä löydettiin hallituspuolueen aktivistin kotoa Ouestin (Westin) maakunnassa.[[82]](#footnote-82) Presidentti Paul Biya on antanut ohjeita ratkaista henkilökorttien saamiseen liittyviä ongelmia, jotta äänestäjien rekisteröintiä voitaisiin lisätä. DGSN antoi 10.1.2025 lehdistötiedotteen, jossa kehotettiin kaksoishenkilöllisyyden omaavia kamerunilaisia ottamaan DGSN:ään yhteyttä tilanteen selvittämiseksi.[[83]](#footnote-83) Helmikuussa 2025 Kamto syytti vaaliviranomaista (ELECAM), DGSN:ää ja CPDM-puoluetta yhteistyöstä, jossa Kamerunissa asuville ulkomaalaisille myönnetään väärennettyjä kansallisia henkilökortteja, jotta nämä voisivat hankkia äänestyskortin.[[84]](#footnote-84)

Kansanedustaja Cabral Libi moittii (17.2.2025) viranomaisia siitä, että nämä ovat myöntäneet asiakirjoja kuten kansalaisuustodistuksia, oikeaksi todistettuja syntymätodistuksia ja jäljennöksiä vihkitodistuksista maksutta ja ilman leimoja toisin kuin asetuksessa 2016/375 on vaadittu.[[85]](#footnote-85)

BBC:n uutisen (21.9.2024) mukaan Kamerunin valtiovarainministeriö on keskeyttänyt perhe-etuuksien maksamisen yli 400 eläköityneelle poliisille ja yli 3800 armeijan työntekijälle. Nämä olivat esittäneet tulojensa paisuttamiseksi mm. noin 13 000 väärennettyä syntymätodistusta, koska lasten määrä nostaa eläkeläisille maksettavia etuuksia. Joillakin yksiavioisilla eläkeläisillä on väitteidensä mukaan jopa 20–30 lasta. Ministeriön tutkimukset koskevat vuosia 2020–2021. BBC:lle uskoutunut rekisteriviranomainen mainitsee, että kouluvuosien alussa vanhemmat hankkivat siviilirekisterikeskukselta lahjuksia (jopa 50 000 CFA:ta) vastaan väärennettyjä syntymätodistuksia niille lapsilleen, joille ei ole aikanaan hankittu syntymätodistusta määräajassa.[[86]](#footnote-86)

Joulukuussa 2024 paljastui suuri petos, jossa useita henkilöitä huijattiin sijoittamaan huomattavia rahasummia kuvitteellisiin työsopimuksiin Euroopassa. Rikollisverkostoon kuului matkatoimistoja ja Yaoundéssa toimivia virastoja. Toimintaan liittyi väärennettyjen asiakirjojen esittäminen, sopimusten allekirjoittaminen liiketiloissa ja jopa fiktiivisten suurlähetystötapaamisten valmistelu.[[87]](#footnote-87) Jalkapalloilijoiden keskuudessa on paljastunut useita ”kaksoisidentiteettitapauksia”, joissa pelaajat ovat käyttäneet väärennettyjä henkilöasiakirjoja saadakseen jalkapallolisenssin.[[88]](#footnote-88) Doualan satamassa paljastui vuoden 2024 lopulla työntekijöiden esittäneen väärennettyjä tutkintotodistuksia ja 29 joutuneen tämän vuoksi irtisanotuksi.[[89]](#footnote-89)

## Lähteet

Actu Cameroun / L., Alexandre 18.10.2023. *Yaoundé: un réseau de fabricants de faux documents démantelé par la gendarmerie.* <https://actucameroun.com/2023/10/18/yaounde-un-reseau-de-fabricants-de-faux-documents-demantele-par-la-gendarmerie/> (käyty 3.4.2025).

AfriqueXXI / Kirori, Ngina; Banyitabi, Elizabeth; Abbah, Theophilus; Mutaizibwa, Emmanuel & Malaba, Brezh 1.12.2023. *La fabrique des migrations. Les candidats au départ, des vaches à lait très prisées*. <https://afriquexxi.info/Les-candidats-au-depart-des-vaches-a-lait-tres-prisees> (käyty 20.3.2025).

BBC (British Broadcasting Corporation) / Ella, Jean Charles Biyo’o & Boudombo, Armand Mouko 21.9.2024. *Les allocations familiales de plus de 4000 militaires et policiers camerounais suspendues suite à une fraude de plusieurs milliards de FCFA.* <https://www.bbc.com/afrique/articles/cn5z466r3eqo> (käyty 20.3.2025).

Bertelsmann Stiftung 2024. *BTI 2024 Country Report. Cameroon.* <https://bti-project.org/fileadmin/api/content/en/downloads/reports/country_report_2024_CMR.pdf> (käyty 20.3.2025).

Business in Cameroon / Andzongo, Sylvain 23.8.2021. *Cameroon: GICAM points at weaknesses in the personal data protection law*. <https://www.businessincameroon.com/economy/2308-11815-cameroon-gicam-points-at-weaknesses-in-the-personal-data-protection-law> (käyty 20.3.2025).

Camer.be 25.11.2024. *Cameroun: Port De Douala: 29 Employés Licenciés Pour Faux Diplômes Après Une Enquête Des Ressources Humaines: Cameroon.* <https://www.camer.be/87286/12:1/cameroun-port-de-douala-29-employes-licencies-pour-faux-diplomes-apres-une-enquete-des-ressources-humaines-cameroon.html> (käyty 20.3.2025).

Camer.be / Jacques, Toto

14.3.2025. *Cameroun: Deux présumés faussaires arrêtés à Yaoundé : un réseau de contrefaçon démantelé: Cameroon.* <https://www.camer.be/88629/11:1/cameroun-deux-presumes-faussaires-arretes-a-yaounde-un-reseau-de-contrefacon-demantele-cameroon.html> (käyty 25.3.2025).

17.2.2025. *Cameroun: Fabrication des CNI: Cabral Libii dénonce irrégularités et détournements de fonds. Cameroon*. <https://www.camer.be/88337/6:1/cameroun-fabrication-des-cni-cabral-libii-denonce-irregularites-et-detournements-de-fonds-cameroon.html> (käyty 25.3.2025).

Camer.be / Moutila, Paul

13.1.2025. *Délivrance des CNI au Cameroun: les promesses tardent à se concrétiser: Cameroon.* <https://www.camer.be/87908/11:1/delivrance-des-cni-au-cameroun-les-promesses-tardent-a-se-concretiser-cameroon.html> (käyty 20.3.2025).

20.12.2024. *Escroquerie aux visas au Cameroun: un réseau démantelé après une arnaque de plus de 40 millions FCF: Cameroon.* <https://www.camer.be/87627/11:1/escroquerie-aux-visas-au-cameroun-un-reseau-demantele-apres-une-arnaque-de-plus-de-40-millions-fcf-cameroon.html> (käyty 20.3.2025).

19.12.2024. *Cameroun: Scandale de trafic de cartes d'identité à l'approche de la présidentielle 2025 - Maurice Kamto: Cameroon.* <https://www.camer.be/87618/6:1/cameroun-scandale-de-trafic-de-cartes-didentite-a-lapproche-de-la-presidentielle-2025-maurice-kamto-cameroon.html> (käyty 20.3.2025).

25.3.2024. *Cameroun: Scandale de double identité: La FECAFOOT annonce des sanctions imminentes: Cameroon.* <https://www.camer.be/84864/7:1/cameroun-scandale-de-double-identite-la-fecafoot-annonce-des-sanctions-imminentes-cameroon.html> (käyty 26.3.2025).

Cameroon Tribune / Bodo, Lucien 26.11.2024. *Etat civil: l’incontournable modernization.* [luettavissa vain osittain kirjautumatta] <https://www.cameroon-tribune.cm/articles/9880/fr/etat-civil-lincontournable-modernisation> (käyty 26.3.2025).

Cameroon Tribune / Mbassi, Yvette 7.3.2025. *Il reste maintenant à vaincre les barrières socioculturelles…* [luettavissa vain osittain kirjautumatta] <https://www.cameroon-tribune.cm/article.html/69382/fr.html/-il-reste-maintenant-vaincre-les-barrieres> (käyty 26.3.2025).

Cameroon-Info.Net / Atangana, Adeline 27.6.2020. *Cameroun – Parlement: Bientôt la reconnaissance de la double nationalité au Cameroun.* <http://www.cameroon-info.net/article/cameroun-parlement-bientot-la-reconnaissance-de-la-double-nationalite-au-cameroun-376008.html> (käyty 26.3.2025).

Cameroun24 28.2.2025. *Cameroun - Politique. Présidentielle 2025 : Maurice Kamto accuse ELECAM, la DGSN et le RDPC de préparer des fraudes massives avec l'appui de ressortissants étrangers.* <https://cameroun24.net/actualite-cameroun-Presidentielle_2025___Maurice_Kamto_accuse_ELECAM_-1-1-67938.html> (käyty 26.3.2025).

CGRA (Commissariat général aux réfugiés et aux apatrides) / CEDOCA (Département de recherche d’information sur les pays d'origine) 14.10.2024. *COI Focus Cameroun*. *Corruption et fraude documentaire.* <https://www.cgrs.be/sites/default/files/rapporten/coi_focus_cameroun._corruption_et_fraude_documentaire_20241014.pdf>(käyty 20.3.2025).

CIA (Central Intelligence Agency) 2.4.2025. *The World Factbook. Cameroon.* <https://www.cia.gov/the-world-factbook/countries/cameroon/> (käyty 3.4.2025).

CONAC (National Anti-corruption Commission) 2024. *Cameroon's 2023 Anti-Corruption Status Report.* <https://conac.cm/en/wp-content/uploads/sites/2/2024/09/CONAC-rapport-2023-An-ok-Copie.pdf> (käyty 20.3.2025).

DGSN [Délégation Générale à la Sûreté Nationale)

1.7.2024. *Nouveau passeport pour le Cameroun autorisé par décret présidentiel.* <https://www.passcam.cm/nouvelles/Nouveau-passeport-pour-le-Cameroun-autoris%C3%A9-par-d%C3%A9cret-pr%C3%A9sidentiel> (käyty 25.3.2025).

[päiväämätön]a. *Pre-enrolment portal for the new National Identity Cards.* <https://www.idcam.cm/en> (käyty 25.3.2025).

[päiväämätön]b. *Passports. General Information.* <https://www.passcam.cm/en/passports> (käyty 25.3.2025).

Digital Business Africa / Djoyum, Beaugas Orain 13.1.2025. *Camerounais en situation de double identité: c’est le moment d’obtenir votre CNI. Voici comment!* <https://www.digitalbusiness.africa/camerounais-en-situation-de-double-identite-cest-le-moment-dobtenir-votre-cni-voici-comment/> (käyty 25.3.2025).

Freedom House 2024. *Freedom in the World 2024. Cameroon.* <https://freedomhouse.org/country/cameroon/freedom-world/2024> (käyty 25.3.2025).

GAN (Global Advice Network) Integrity 5.11.2020. *Country Risk Profiles. Cameroon risk report.* <https://www.ganintegrity.com/country-profiles/cameroon/> (käyty 25.3.2025).

Ghana Business News / Locka, Christian / The Museba Project 3.1.2023. *The great refugee fraud in Cameroon.* <https://www.ghanabusinessnews.com/2023/01/03/the-great-refugee-fraud-in-cameroon/> (käyty 20.3.2025).

GI-TOC (Global Initiative Against Transnational Organized Crime) 2023. *Global Organized Crime Index. Cameroon.* <https://ocindex.net/assets/downloads/2023/english/ocindex_profile_cameroon_2023.pdf> (käyty 20.3.2025).

Global Protection Cluster 24.10.2024. *Protection Response to Civil Documentation and Birth Registration needs in NWSW Cameroon (Jan – Sept 2024).* <https://globalprotectioncluster.org/sites/default/files/2024-10/civil_documentation_factsheet_final.pdf> (käyty 20.3.2025).

Jeune Afrique / Foute, Franck 22.8.2023. *Au Cameroun, encore des zones d’ombre après le décès de Christian Hué.* <https://www.jeuneafrique.com/1474959/politique/au-cameroun-encore-des-zones-dombre-apres-le-deces-de-christian-hue/> (käyty 20.3.2025).

Maahanmuuttovirasto / maatietopalvelu

14.4.2025. *KT1049 Kamerunin passi lapselle ulkomailla 2025* [kyselyvastaus]. Saatavilla Tellus-maatietokannassa: <https://maatieto.migri.fi/base/2751b4d6-a3bc-4614-8580-bc8864c18904/queryQuestionbase/bc56bf56-c741-451c-adb3-122dfd00ec7a> (käyty 14.4.2025).

14.11.2024. *Nigeria, Kamerun / Kansallisen passin hankkiminen Suomessa syntyneelle lapselle* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/5cd9f645-50fc-46bf-be0c-15d59b987294> (käyty 20.3.2025).

3.5.2024. *Kamerun / Valtakirja-avioliitto* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/fda240e6-dade-452f-8d66-3fa73a5b589f> (käyty 20.3.2025).

24.8.2022. *Kamerun / "Code of Persons and the Family / Code des personnes et de la famille" lakimuutoksen tilanne* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/b7acf7df-bfd3-43b1-9e9d-82111c2d436a> (käyty 20.3.2025).

3.5.2022. *Kamerun / Maanomistus, omistusoikeuden siirto, maa-asioihin liittyvät asiakirjat* [kyselyvastaus]*.* Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/f90b86b4-2063-4ccb-9dc1-ff389e58ab5a> (käyty 20.3.2025).

17.1.2022. *Kamerun / Passin ja henkilökortin hankkiminen Kamerunissa ja ulkomailla* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/af1ec028-75d4-4d7a-9694-1089e6231579> (käyty 20.3.2025).

17.2.2019. *Kamerun / Asiakirjojen luotettavuus, asiakirjaväärennökset, viranomaiskor-ruptio* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocu-ment/bb16b836-ca41-4f09-9733-8221f0208009> (käyty 20.3.2025).

Mimi Mefo Info 20.9.2024. *Démantèlement d’un reseau de faussaires à Garoua: La lute contre la criminalité prend de l’ampleur*. <https://mimimefoinfos.com/demantelement-dun-reseau-de-faussaires-a-garoua-la-lutte-contre-la-criminalite-prend-de-lampleur/> (käyty 20.3.2025).

Nkafu Policy Institute / Tametong, Steve 10/2022. *The Fight Against Corruption And Related Acts In NDS30 In Cameroon.* <https://nkafu.org/download/assessing-the-challenges-of-the-fight-against-corruption-in-cameroon/> (käyty 20.3.2025).

NRC (Norwegian Refugee Council) 4/2024. *Legal and Civil Documentation Response in Cameroon.* <https://www.nrc.no/globalassets/pdf/reports/legal-and-civil-documentation-response-in-cameroon/factsheet---legal-and-civil-documentation-response-in-cameroon.pdf> (käyty 20.3.2025).

Republic of Cameroon

28.2.2025. *Decree No. 2025/059 of 28 February 2025 to lay down the features of and conditions for making and issuing identification documents.* <https://prc.cm/en/multimedia/documents/10320-decree-2025-059-of-28-02-2025> (käyty 25.3.2025).

23.12.2024a. *Law No. 2024/016 of 23 December 2024 organize the Civil Registration system in Cameroon*. <https://www.prc.cm/en/multimedia/documents/10270-law-n-2024-016-of-23-12-2024-web> (käyty 25.3.2025).

23.12.2024b. *Law No. 2024/017 of 23 December 2024 relating to personal data protection in Cameroon*. <https://www.prc.cm/en/multimedia/documents/10271-law-n-2024-017-of-23-12-2024-web> (käyty 25.3.2025).

17.6.2021. *Decree No. 2021/347 of 17 June 2021 to lay down conditions for the issuance of passports.* <https://prc.cm/en/multimedia/documents/8957-decree-n-347-of-17-6-2021-cond-issuance-passeports> (käyty 25.3.2025).

4.8.2016. *Décret N° 2016/375 du 04 août 2016 fixant les caractéristiques et les modalités d'établissement et de délivrance de la Carte Nationale d'Identité*. <https://www.prc.cm/fr/multimedia/documents/4762-decret-n-2016-375-du-4-08-2016-etablissement-et-delivrance-cni> (käyty 25.3.2025).

6.5.2011. *Loi n° 2011/011 du 6 mai 2011 Modifiant et completant certaines dispositions de L’ordonnance n° 81-02 du 29 juin 1981 portant organisation de L’etat civil et diverses dispositions relatives a l’etat des personnes physiques.* Saatavilla: <https://citizenshiprightsafrica.org/wp-content/uploads/2018/06/Cameroun-Loi-no-2011-011-du-6-mai-2011-modifiant-et-completant-lordonnance-no-81-02-du-29-juin-1981.pdf> (käyty 25.3.2025).

1981. *Cameroun: Ordonnance n° 81/02 du 1981 portant organisation de l'état civil et diverses dispositions relatives à l'état des personnes physiques.* Saatavilla: <https://www.refworld.org/legal/decreees/natlegbod/1981/fr/103552> (käyty 25.3.2025).

Transparency International 2025. *Corruption Perceptions Index. Cameroon.* <https://www.transparency.org/en/cpi/2024/index/cmr> (käyty 25.3.2025).

UN DESA (United Nations Department of Economic and Social Affairs) 2024. *E-Government Survey 2024.* <https://publicadministration.un.org/egovkb/en-us/Reports/UN-E-Government-Survey-2024> (käyty 25.3.2025).

UNICEF (United Nations Childrens Fund) [päiväämätön]. *Cameroon.* <https://data.unicef.org/crvs/cameroon/> (käyty 25.3.2025).

USDOS (United States Department of State) 23.4.2024. *Cameroon 2023 Human Rights Report.* <https://www.state.gov/wp-content/uploads/2024/02/528267-CAMEROON-2023-HUMAN-RIGHTS-REPORT.pdf> (käyty 25.3.2025).

VOA (Voice of America) / Ntap, Emmanuel Jules

9.3.2025. *Cameroun: Les nouvelles cartes d'identité biométriques désormais délivrées en 48h.* <https://www.voaafrique.com/a/les-cartes-d-identit%c3%a9-biom%c3%a9triques-d%c3%a9livr%c3%a9es-en-48h-d%c3%a9sormais-au-cameroun-/8004266.html>(käyty 25.3.2025).

23.5.2024. *Le Cameroun s'attaque à la corruption via la sensibilisation dans les langues locales.* <https://www.voaafrique.com/a/cameroun-sensibilisation-et-denonciation-de-la-corruption-en-langues-locales/7624326.html> (käyty 25.3.2025).

16.5.2024. *Les délais de délivrance des cartes d’identité bientôt raccourcis au Cameroun.* <https://www.voaafrique.com/a/7614573.html>(käyty 25.3.2025).

WeAreTech.Africa / Njoya, Samira

21.2.2025. *Cameroon: New National ID Paves Way for Digital Identity System*. <https://www.wearetech.africa/en/fils-uk/news/tech/cameroon-new-national-id-paves-way-for-digital-identity-system> (käyty 25.3.2025).

5.12.2024. *Cameroon Speeds Up Digital Civil Registration Reform Cameroon Speeds Up Digital Civil Registration Reform.* <https://www.wearetech.africa/en/fils-uk/news/public-management/cameroon-speeds-up-digital-civil-registration-reform>(käyty 25.3.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttovirasto / maatietopalvelu 17.2.2019. Saatavilla Tellus-maatietokannassa. [↑](#footnote-ref-1)
2. Maahanmuuttovirasto / maatietopalvelu 24.8.2022. Saatavilla Tellus-maatietokannassa. [↑](#footnote-ref-2)
3. Cameroon-Info.Net / Atangana 27.6.2020. [↑](#footnote-ref-3)
4. Tietoa etsitty Kamerunin kansalliskokouksen (<https://www.assnat.cm/>) ja presidentin (<https://www.prc.cm/>) verkkosivuilta sekä Factiva-uutistietokannasta. [↑](#footnote-ref-4)
5. Cameroon Tribune / Mbassi 7.3.2025. [↑](#footnote-ref-5)
6. Republic of Cameroon 23.12.2024a, section 28. [↑](#footnote-ref-6)
7. Global Protection Cluster 24.10.2024, s. 1. [↑](#footnote-ref-7)
8. Republic of Cameroon 28.2.2025, art. 8 (1). [↑](#footnote-ref-8)
9. USDOS 23.4.2024, s. 26. [↑](#footnote-ref-9)
10. BBC / Ella et al. 21.9.2024. [↑](#footnote-ref-10)
11. Global Protection Cluster 24.10.2024, s. 1. [↑](#footnote-ref-11)
12. UNICEF [päiväämätön]. [↑](#footnote-ref-12)
13. Republic of Cameroon 23.12.2024a, section 28. [↑](#footnote-ref-13)
14. WeAreTech / Njoya 5.12.2024. Lähde viittaa Cameroon Tribunen artikkeliin, jota lähde ei määrittele tarkemmin. [↑](#footnote-ref-14)
15. Republic of Cameroon 23.12.2024a. [↑](#footnote-ref-15)
16. Republic of Cameroon 23.12.2024a, section 29. [↑](#footnote-ref-16)
17. Republic of Cameroon 23.12.2024a, section 29. [↑](#footnote-ref-17)
18. BBC / Ella et al. 21.9.2024. [↑](#footnote-ref-18)
19. BUNEC:in Facebook-sivut <https://www.facebook.com/BUNEC20/?locale=fr_FR> (käyty 2.4.2025). Facebook-sivulla mainittu BUNEC:in verkkosivu <http://www.bunec.cm/> vaikuttaa olevan (2.4.2025) kaapattu / kyberhyökkäyksen kohteena. [↑](#footnote-ref-19)
20. BBC / Ella et al. 21.9.2024. [↑](#footnote-ref-20)
21. Republic of Cameroon 1981. [↑](#footnote-ref-21)
22. Republic of Cameroon 6.5.2011. [↑](#footnote-ref-22)
23. UNICEF [päiväämätön]. [↑](#footnote-ref-23)
24. WeAreTech / Njoya 5.12.2024. Lähde viittaa Cameroon Tribunen artikkeliin, jota lähde ei määrittele tarkemmin. [↑](#footnote-ref-24)
25. Republic of Cameroon 23.12.2024a. [↑](#footnote-ref-25)
26. Republic of Cameroon 23.12.2024a, section 29. [↑](#footnote-ref-26)
27. Republic of Cameroon 23.12.2024a, section 29. [↑](#footnote-ref-27)
28. Maahanmuuttovirasto / maatietopalvelu 3.5.2024. Saatavilla Tellus-maatietokannassa. [↑](#footnote-ref-28)
29. Presidentin aiempi, kumottu asetus on (4.8.2016) Décret N° 2016/375. (Republic of Cameroon 4.8.2016). [↑](#footnote-ref-29)
30. Republic of Cameroon 28.2.2025, art. 52. [↑](#footnote-ref-30)
31. Republic of Cameroon 28.2.2025, art. 8 (1). [↑](#footnote-ref-31)
32. Republic of Cameroon 28.2.2025, art. 18. [↑](#footnote-ref-32)
33. Republic of Cameroon 28.2.2025, art. 5 (1). [↑](#footnote-ref-33)
34. Republic of Cameroon 28.2.2025, art. 10. [↑](#footnote-ref-34)
35. DGSN [päiväämätön]a. [↑](#footnote-ref-35)
36. Republic of Cameroon 28.2.2025, art. 11. [↑](#footnote-ref-36)
37. Republic of Cameroon 28.2.2025, art. 11. [↑](#footnote-ref-37)
38. WeAreTech.Africa / Njoya 21.2.2025. [↑](#footnote-ref-38)
39. VOA / Ntap 9.3.2025. [↑](#footnote-ref-39)
40. Camer.be / Moutila 13.1.2025. [↑](#footnote-ref-40)
41. Maahanmuuttovirasto / maatietopalvelu 17.1.2022. Saatavilla Tellus-maatietokannassa. [↑](#footnote-ref-41)
42. Republic of Cameroon 17.6.2021. [↑](#footnote-ref-42)
43. DGSN 1.7.2024. [↑](#footnote-ref-43)
44. DGSN [päiväämätön]b. [↑](#footnote-ref-44)
45. Maahanmuuttovirasto / maatietopalvelu 17.1.2022. Saatavilla Tellus-maatietokannassa. [↑](#footnote-ref-45)
46. Maahanmuuttovirasto / maatietopalvelu 14.11.2024. Saatavilla Tellus-maatietokannassa. [↑](#footnote-ref-46)
47. Maahanmuuttovirasto / maatietopalvelu 14.4.2025. Saatavilla Tellus-maatietokannassa. [↑](#footnote-ref-47)
48. Maahanmuuttovirasto / maatietopalvelu 3.5.2022. Saatavilla Tellus-maatietokannassa. [↑](#footnote-ref-48)
49. Transparency International 2025; CONAC 2024, s. 12; GAN Integrity 5.11.2020; Bertelsmann Stiftung 2024, s. 8, 12; Freedom House 2024; GI-TOC 2023, s. 5. [↑](#footnote-ref-49)
50. Transparency International 2025. [↑](#footnote-ref-50)
51. Bertelsmann Stiftung 2024, s. 8, 28. [↑](#footnote-ref-51)
52. Freedom House 2024. [↑](#footnote-ref-52)
53. GI-TOC 2023, s. 5. [↑](#footnote-ref-53)
54. Bertelsmann Stiftung 2024, s. 28. [↑](#footnote-ref-54)
55. CONAC:in lisäksi Kamerunissa toimii the Supreme State Audit Office (CONSUPE), the Special Criminal Court (TCS), the National Agency for Financial Investigation (NAFI), eri aloja säänteleviä virastoja ja the Audit Office -tilintarkastusvirasto. (Nkafu Policy Institute / Tametong 10/2022, s. 2.) [↑](#footnote-ref-55)
56. Nkafu Policy Institute / Tametong 10/2022, s. 2. [↑](#footnote-ref-56)
57. CONAC 2024, s. 12, s. 13–27. [↑](#footnote-ref-57)
58. CONAC 2024, s. 198. [↑](#footnote-ref-58)
59. GI-TOC 2023, s. 3. [↑](#footnote-ref-59)
60. VOA / Ntap 23.5.2024. [↑](#footnote-ref-60)
61. Business in Cameroon / Andzongo 23.8.2021. [↑](#footnote-ref-61)
62. Republic of Cameroon 23.12.2024b. [↑](#footnote-ref-62)
63. UN DESA 2024, s. 36, 49 173 ja numeroimaton sivu “About the Survey”. [↑](#footnote-ref-63)
64. Global Protection Cluster 24.10.2024, s. 2; USDOS 23.4.2024, s. 28, 39–41; Cameroon Tribune / Bodo 26.11.2024; VOA / Ntap 9.3.2025; NRC 4/2024. [↑](#footnote-ref-64)
65. Global Protection Cluster 24.10.2024, s. 2. [↑](#footnote-ref-65)
66. Cameroon Tribune / Bodo 26.11.2024. [↑](#footnote-ref-66)
67. VOA / Ntap 16.5.2024. [↑](#footnote-ref-67)
68. Digital Business Africa / Djoyum 13.1.2025. [↑](#footnote-ref-68)
69. VOA / Ntap 16.5.2024. [↑](#footnote-ref-69)
70. CGRA / CEDOCA 14.10.2024. [↑](#footnote-ref-70)
71. Republic of Cameroon 23.12.2024a. [↑](#footnote-ref-71)
72. Republic of Cameroon 23.12.2024b. [↑](#footnote-ref-72)
73. Ghana Business News / Locka / The Museba Project 3.1.2023. [↑](#footnote-ref-73)
74. Jeune Afrique / Foute 22.8.2023. [↑](#footnote-ref-74)
75. AfriqueXXI / Kirori et al. 1.12.2023. [↑](#footnote-ref-75)
76. Actu Cameroun / L. 18.10.2023. [↑](#footnote-ref-76)
77. Mimi Mefo Info 20.9.2024. [↑](#footnote-ref-77)
78. Camer.be / Jacques 14.3.2025. [↑](#footnote-ref-78)
79. CIA 2.4.2025. [↑](#footnote-ref-79)
80. CIA 2.4.2025. [↑](#footnote-ref-80)
81. CIA 2.4.2025. [↑](#footnote-ref-81)
82. Camer.be / Moutila 19.12.2024. [↑](#footnote-ref-82)
83. Digital Business Africa / Djoyum 13.1.2025. [↑](#footnote-ref-83)
84. Cameroun24 28.2.2025. [↑](#footnote-ref-84)
85. Camer.be / Jacques 17.2.2025. [↑](#footnote-ref-85)
86. BBC / Ella et al. 21.9.2024. [↑](#footnote-ref-86)
87. Camer.be / Moutila 20.12.2024. [↑](#footnote-ref-87)
88. Camer.be / Moutila 25.3.2024. [↑](#footnote-ref-88)
89. Camer.be 25.11.2024. [↑](#footnote-ref-89)